Kalpa sievas Madaras vienīgais prieks un lep­nums bija viņas meita Rota. Bet tā arī bija meita - skaista un strādīga, jautra un valodīga. No rīta no­skrien septiņas verstis līdz kunga druvai, ar sirpi nopļauj [pūrvietu](http://www.pasakas.net/vardnica/p/purs/" \t "_blank) rudzu, bet vakarā dziedādama pārnāk mājās un vēl palīdz mātei apkopt vakara soli.

   Lai nu darbs kas darbs, bet kur tas greznais puķu dārzs, kāda nebija nevienai citai meitai visā pagastā. Pat muižas dārznieks nāca apbrīnot Rotas puķu bagā­tību. Kaut arī lielkungs vedot no Vāczemes visādas sēklas un stādiņus, bet tādu, lūk, viņam neesot. Kur gan viņa tādas ņemot, ja drīkstētu zināt, ja tas ne­esot noslēpums?

   - Man putniņi sanes sēkliņas no svešām zemēm, - Rota smiedamās pastāstīja un nebūt nemānījās. Kad pavasaros cīruļi vai strazdi kļūdījās, siltu laiku cerē­dami, Rota tos salasīja kurvītī, ienesa istabā un paba­roja, sasildīja, izmitināja, līdz visi puteņi bija garām, un palaida brīvībā.

   Kad putniņi jautāja, kā viņiem pateikties par laba darījumu, Rota pasmējās un atteica:

   - Atnesiet man puķu sēkliņas no svešām zemēm.   
   Putniņi neaizmirsa šo vēlējumu un nākamajā pavasarī atnesa Rotai puķu sēkliņas no siltajām zemēm, kur bija patvērušies pa ziemu.

   Rota labprāt dalījās savā bagātībā ar citām meitām un sievām. Šai sēkliņu, tai stādiņu, un, jo vairāk citiem deva, jo krāšņāk pašai saauga puķes.

   Tikai vienai sievai - savai kaimiņienei Ķērstai gan Rota nedeva ne sēkliņas, kaut gan tā lūgtin lūdzās un prasīt prasīja.

   - Kāpēc tu savu sirdi tā nocietini pret tuvāku? - māte pārmeta Rotai, bet tā īsi un aši pateica:

   - Tai čūsku vecenei es nevienu puķi nedošu.

   Čūsku vecene - tāda tiešām bija Ķērsta. Tikai re­tais zināja, ka viņa azotē auklē septiņas čūskas un tās pēc kārtas zīda.

   Kad viena bija paēdusi, tā čukstēja viņai ausī:

   - Kāpēc tai Rotai tik labi padodas puķes? Kāpēc tev tā nepadodas?

   Un Ķērstai radās tāda skaudība, ka viņa būtu nobra­dājusi Rotas puķes, ja vien dārziņam apkārt nebijusi augsta sēta.[[1]](#footnote-1)

Pamežā zem saulesstaru cauraustiem koku zariem un krāsainām rudens lapām vijās šaura taciņa, pa kuru līksmi dziedādams cilpoja pelēns. [[2]](#footnote-2)

Es esmu pelēns, nebēdnis,

Pi-pī, lallā, pi-pī!

Man jāsteidzas pie lācēna,

Pi-pī, pi-pī, la-lā!

Priedes zarā rosījās vāvere ar sēni ķepās, un pelēns tai draiski pamāja ar ķepiņu un teica, ka viņš ir ceļā pie sava drauga lācēna, un apjautājās vai vāvere nezinot īsāko ceļu.

– Nav laika man ar klaidoņiem noņemties, – attrauca vāvere un bargi piebilda: – Visas normālas peles jau sen steidz sarūpēt ziemai barību un slēpjas alās, nevis bizina apkārt dziedādamas. Tā tu ātri pats kļūsi par barību! – un to pateikusi vāvere žigli aizlēca prom pazarēs.

Nekas, nodomāja pelēns, man tikai jāatrod strautiņš un gar to es ātri vien nokļūšu pie vecā ozola un lācēna. Nospriedis, ka vāvere no koku zariem noteikti redz tālāk, pelēns arī nolēma pakāpties kādā kokā. Viņš gan itin labi atcerējās, ar ko beidzās divi iepriekšējie kāpieni kokos, bet tik jaukā un saulainā dienā viņš ne no kā nebaidījās, un pat jutās visai pārdrošs. Un, tavu brīnumu, – mūsu brašais pelēns naski pārvarēja zaru pēc zara, līdz beidzot nokļuva augstu kādā līkā priedē. Maigs vējiņš kutināja pelēna vēderiņu, un labsajūtā pelēns pavisam apreiba. No priedes zara patiešām varēja redzēt tālu gar visu mežmalu līdz pat vietai, kur tecēja upīte, kurā ietecēja strautiņš. Pelēna sirsniņa sāka sisties straujāk, iztēlojoties, kā viņš pavisam drīz ar joni ieskries lācēna ķepās un paliks tajās ilgi, ilgi, spītējot vējiem un visām pārējām nebūšanām.

– Ak, ja vien man būtu spārni, nu kaut vai sīki zvirbuļa spārneļi, es tagad taisnā ceļā aizspurgtu pie lācēna! – sapņaini nopūtās pelēns un skaļi iesaucās: – Pii!

– Ūja! – negaidot no augšas atskanēja smacēta balss. No prāva dobuma galvu izbāza samiegojusies pūce, plikšķinādama ar lielo acu plakstiem. – Kas te par grauzēju traucē manu mieru! Ūja!

1. Autors: A. Sakse [↑](#footnote-ref-1)
2. Autors: Jānis Dailis [↑](#footnote-ref-2)